“วินท์คอมฯ” คาดยื่นไฟลิ่งเข้า mai ใน Q2/60 หวังเป็นเงินทุนหมุนเวียนธุรกิจในอนาคต
“วินท์คอม เทคโนโลยี” หรือ VINTCOM ผู้ประกอบธุรกิจตัวแทนจำหน่ายอุปกรณ์เทคโนโลยี ด้านคอมพิวเตอร์ ยี่ห้อ ออราเคิล และ ฮิตาชิ ดาต้า ซิสเต็มส์ คาดยื่นไฟลิ่งเข้าเทรด mai ใน Q2/60 หวังระดมทุนและเป็นเงินทุนหมุนเวียนธุรกิจในอนาคต โดยมีบริษัท แอ็ดไวเซอรี่ พลัส จำกัด เป็นที่ปรึกษาทางการเงิน
20 ธ.ค. 2559

นางทรงศรี ศรีรุ่งเรืองจิต กรรมการผู้จัดการ บริษัท วินท์คอม เทคโนโลยี จำกัด (มหาชน) หรือ VINTCOM ผู้จัดจำหน่ายผลิตภัณฑ์ฮาร์ดแวร์ และซอฟต์แวร์ ในลักษณะการขายแบบโซลูชั่น ยี่ห้อ ออราเคิล และฮิตาชิ ดาต้า ซิสเต็มส์ รวมทั้งเป็นผู้นำการให้บริการและให้คำปรึกษาด้านเทคโนโลยีสารสนเทศครบวงจร เปิดเผยว่า ปัจจุบันบริษัทอยู่ระหว่างการเตรียมความพร้อมในการยื่นแบบแสดงรายการข้อมูลการเสนอขายหลักทรัพย์ (Filing) เพื่อขออนุญาตต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในการเข้าจดทะเบียนในตลาดหลักทรัพย์เอ็ม เอไอ (mai) โดยในเบื้องต้นคาดว่า จะสามารถยื่นไฟลิ่งได้ช่วงประมาณไตรมาส 2/60โดยมีบริษัท แอ็ดไวเซอรี่ พลัส จำกัด เป็นที่ปรึกษาทางการเงิน
ขณะเดียวกันยังอยู่ระหว่างการขยายตลาดซอฟต์แวร์และฮาร์ดแวร์ไปยังประเทศในกลุ่ม CLM คือ กัมพูชา ลาว และเมียนมา เพราะประเทศเหล่านี้อยู่ในช่วงการพัฒนาประเทศระบบซอฟต์แวร์และฮาร์ดแวร์จึงความสำคัญในการพัฒนาเศรษฐกิจ
ล่าสุด บริษัทได้นำระบบซอฟต์แวร์และฮาร์ดแวร์ไปทำการตลาดในเมียนมาร์ ซึ่งได้การตอบรับที่ดีจากลูกค้าทั้งในหน่วยงานของภาครัฐและเอกชน แต่ทั้งนี้ก็ต้องใช้เวลาในการทำการตลาด เพราะโครงการขนาดใหญ่ หรือการลงทุนต่าง ๆ ยังอยู่ระหว่างก่อสร้าง
นอกจากนี้ บริษัทยังให้บริการให้คำปรึกษา การบริการหลังการขาย ที่ครบวงจรสำหรับสินค้าไอทีเพิ่มมากขึ้น และในอนาคตจะขยายงานเข้าไป บำรุงรักษาผลิตภัณฑ์ ที่เกี่ยวข้องกับโทรศัพท์มือถือด้วย เพราะมีอัตรากำไรขั้นต้นที่สูงกว่า ภายใต้การดูแลของบริษัทวีเซิร์ฟพลัส จำกัด ซึ่งเป็นบริษัทย่อยที่ถือหุ้นอยู่ 51% ซึ่งจะทำให้บริษัทฯมีรายได้ที่มั่นคงมากขึ้น จากการดำเนินธุรกิจที่หลากหลายไม่อิงกับรายได้ธุรกิจใดธุรกิจหนึ่ง
“ปัจจุบันบริษัทฯเข้าประมูลงานจากหน่วยงานต่างๆทั้งภาครัฐและภาคเอกชน ซึ่งที่ผ่านมา บริษัทได้วางระบบให้กับ กรมสรรพากร ระบบของห้างแม็คโคร ระบบของ KTC เป็นต้น โดยใช้เวลาการติดตั้ง ประมาณ 6 เดือนถึง 1 ปี”นางทรงศรี กล่าว
พร้อมกันนี้ บริษัทฯตั้งเป้าหมายการเติบโตของรายได้ภาย 3 ปี (ปี 59-61) แตะที่ระดับ 2,000 ล้านบาท จากปีนี้ที่คาดว่าจะมีรายได้อยู่ที่ระดับ 1,200 ล้านบาท ซึ่งมาจากการรับรู้รายได้จากการขายเฉลี่ยอยู่ที่ประมาณ 71-79% ส่วนที่เหลือเป็นรายได้การให้บริการ